壽邵陽唐倅二首  其一
作者：廖行之
朝代：宋

paragraphs: 君不見大士化身兜率天，地湧兩足雙金蓮。
光明照耀十方界，至今猶記周昭年。
當年剎利西王國，才見薰風入炎日。
菩提廣轉大法輪，普現寶身千百億。
即今應感湘江涯，一念甫爲羣生迷。
誕彌猶是舊來日，塵世已覺心南移。
宰官未向朝端去，暫作資陽大慈父。
惟將四諦妙真來，一洗含靈愁嘆苦。
海沂豈久淹王祥，沙堤指日催鳴璫。
心華定力莫思議，福利四海爲津梁。
斯民正頼覺空覺，應世因緣詎能度。
椿齡永劫未渠央，會看優曇幾開落。